Sampioene help jou om gesond te bly | Maroela Media
Rou sampioene (Foto: Verskaf)
Navorsing toon jy kan jou immuunstelsel versterk deur sampioene by jou dieet in te sluit en op dié manier meer beskerming teen siektes kry.
Met die wêreld wat ongekende veranderinge ervaar is dit nou belangriker as ooit om na jou gesondheid om te sien om die siektes te vermy wat die kouer herfs en-wintermaande meebring.
"Sampioene het 'n unieke voedingswaarde-profiel wat voedingstowwe bied wat nie oor die algemeen in plantprodukte gevind word nie. Dit bied ook voedingstowwe wat meer algemeen in diereprodukte voorkom," sê die Suid-Afrikaanse sampioenboerevereniging (Samfa) in 'n verklaring.
"Behalwe vir die feit dat dit 'n goeie bron van proteïen, vesel, kalsium en vitamiene is, is sampioene ook 'n fantastiese bron van anti-oksidante."
Volgens 'n studie in The Journal of Nutrition op die webwerf van die Amerikaanse nasionale medisynebiblioteek word van die kragtigste elemente vir immuunstelselsteun in sampioene gevind, en kan sampioene help om chroniese siektes soos kanker te bestry.
"Bewyse van hierdie studie dui daarop dat sampioene die risiko van chroniese siektes soos kanker, Alzheimer se siekte en periodontitis kan help teen veg," lui die studie se gevolgtrekking.
"Die navorsing is egter nog in sy kinderskoene en die vraag bly vir wie sampioene spesifiek van waarde kan wees. Met die openbare skuif na gesonder kos op 'n manier wat nie die genot van eet minag nie, blyk sampioene 'n item te wees wat gebruik kan word om gesondheid te bevorder."
'n Studie deur die Tufts-universiteit in Massachusetts in die VSA het getoon dat die inname van wit knopiesampioene 'n persoon se aangebore immuniteit kan bevorder, en kan help in die stryd teen virusse en siektes.
Ross Richardson, voorsitter van Samfa, sê al die navorsing dui daarop dat Suid-Afrikaners meer sampioene in ons diëte moet insluit.
"Dit [sampioene] behoort 'n belangrike komponent in 'n gesonde en gebalanseerde dieet te wees. Ons is veral verheug oor die navorsing oor die wit knopiesampioene, want hulle is vrylik beskikbaar, én bekostigbaar," sê Richardson.
Probeer gerus hierdie resep om sampioene in jou eetplan in te sluit:
Marokkaanse styl sampioene en roereier (Foto: Verskaf)
Marokkaanse styl sampioene en roereier
250 g wit knopiesampioene, in kwarte gesny
1 brandrissie, fyn gesny
pitabrood of roosterbrood
Verhit die olie in 'n pan en braai die ui en komynsaad liggies teen 'n lae hitte vir sowat 4 tot 5 minute.
Verhoog die hitte en voeg die gemaalde koljander en sampioene by. Braai vir 3 tot 4 minute.
Roer die rissie, tamatie en botter in. Sodra die botter gesmelt het, voeg die eiers by. Roer gereeld oor 'n matige hitte.
Verwyder van die hitte sodra die eiers amper gaar is en voeg die vars koljander by en geur met sout en peper.